
                                             Nr. 4c-12/106/10.06.2019
BIROUL PERMANENT AL CAMEREI DEPUTAŢILOR

Alăturat, vă înaintăm raportul Comisiei pentru cultură, arte, mijloace de informare în masă, asupra Propunerii legislative pentru modificarea şi completarea art. 16 din Legea nr.422/2001 privind protejarea monumentelor istorice, republicată, cu modificările şi completările ulterioare, transmisă cu adresa nr.  Pl - x 154 din 20 martie 2019 şi înregistrată la Comisie cu nr.4 c-12/106/25.05.2019.
	
	PREŞEDINTE,

 Gigel - Sorinel ŞTIRBU

r a p o r t     
asupra Propunerii legislative pentru modificarea şi completarea art. 16 din Legea nr.422/2001 privind protejarea monumentelor istorice, republicată, cu modificările şi completările ulterioare
         În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru cultură, arte şi mijloace de informare în masă, a fost sesizată, prin adresa nr. Pl x 154 din 20 martie 2019, cu dezbaterea pe fond, în procedură obişnuită, cu Propunerea legislativă pentru modificarea şi completarea art. 16 din Legea nr.422/2001 privind protejarea monumentelor istorice, republicată, cu modificările şi completările ulterioare. 
Senatul, în calitate de primă Cameră sesizată, a respins iniţiativa legislativă în şedinţa din 18 martie 2019.

Potrivit prevederilor art. 75 alin. (1) şi (3) din Constituţia României, republicată şi ale art. 92 din Regulamentul Camerei Deputaţilor, republicat, cu modificările şi completările ulterioare, Camera  Deputaţilor este Cameră decizională. 


La întocmirea prezentului raport Comisia a avut în vedere:
· avizul favorabil cu observaţii şi propuneri al Consiliului Legislativ (nr.1087/14.11.2018);

· avizul negativ al Comisiei juridice, de disciplină şi imunităţi (nr.4c-13/28.05.2019);

· avizul negativ al Comisiei pentru administraţie publică şi amenajarea teritoriului (nr.4c-7/118/02.04.2019)
Propunerea legislativă are ca obiect de reglementare modificarea Legii nr. 422/2001 privind protejarea monumentelor istorice, republicată, cu modificările şi completările ulterioare. Astfel, se preconizează instituirea obligaţiei de înscriere în cartea funciară a calităţii de monument istoric a unui imobil de către instituţiile publice competente.
Iniţiativa legislativă a fost dezbătută în şedinţa Comisiei din data de 5 iunie a.c.
În urma examinării iniţiativei legislative membrii Comisiei pentru cultură, arte, mijloace de informare în masă au hotărât, cu majoritatea voturilor parlamentarilor prezenţi (o abţinere) să propună plenului Camerei Deputaţilor, respingerea Propunerii legislative pentru modificarea şi completarea art. 16 din Legea nr.422/2001 privind protejarea monumentelor istorice, republicată, cu modificările şi completările ulterioare, întrucât soluţiile legislative propuse au fost adoptate prin art. I, pct. 18, alin. (10) – (11) din Legea nr. 105/2019 privind modificarea şi completarea Legii cadastrului şi a publicităţii imobiliare nr. 7/1996, precum şi pentru modificarea şi completarea altor acte normative.
În raport de obiectul şi conţinutul său, iniţiativa legislativă face parte din categoria legilor ordinare.
	PREŞEDINTE, 
Gigel – Sorinel Ştirbu                                               
	SECRETAR,
Beatrice TUDOR

